
Решение №146/27.04.2015 по гр. д. №5404/2014 на ВКС, ГК, IV г.о.
 


 	
	Издръжка на ненавършилите пълнолетие деца от родители	
	 	
	издръжка на ненавършилите пълнолетие деца от родители	
	 	
	увеличаване на издръжка	
		
	 Р Е Ш Е Н И Е	
		
	 № 146	
	 	
	 София 27.04.2015г.	
	 	
	 В ИМЕТО НА НАРОДА	
	 	
	ВЪРХОВНИЯТ КАСАЦИОНЕН СЪД, ГК, ІV г. о.в открито заседание на седми април през две хиляди и петнадесета година в състав:	
	 	
	 ПРЕДСЕДАТЕЛ: ВЕСКА РАЙЧЕВА	
	 	
	 ЧЛЕНОВЕ: СВЕТЛА БОЯДЖИЕВА 	
	 	
	 ЛЮБКА АНДОНОВА	
	 	
	при секретаря Юлия Георгиева и в присъствието на прокурора....................	
	 	
	като изслуша докладваното от съдията Светла Бояджиева гр. дело № 5404 по описа за 2014 год. за да се произнесе, взе предвид следното:	
		
	 	
	 	
	 	
	 	
		
		
	Производството е по реда на чл. 290 ГПК.	
	 	
	 Образувано е по касационна жалба, подадена от П. С. К. чрез адв.А. Б. срещу решение № ІІІ -71 от 10.06.14г. по в. гр. дело № 892/14г. на Бургаски окръжен съд съд, с което са потвърдени решение № 130 от 20.01.14г и решение № 615 от 19.03.14г.,постановени по гр. дело № 6831/13г. на Бургаския районен съд.	
	 	
	 С определение № 1439 от 15.12.14г. настоящият състав на ВКС е допуснал касационно обжалване на въззивното решение на основание чл. 280 ал. 1 т. 1 ГПК по въпроса за критериите, по които следва да се определя размера на издръжката на ненавършилото пълнолетие дете, като разрешен в противоречие с ППВС № 5 от 16.11.1970г.	
	 	
	 Съгласно посочената задължителна съдебна практика нуждите на лицата, които имат право на издръжка се определят съобразно с обикновените условия на живот за тях, като се вземат предвид възрастта, образованието и всички обстоятелства, които са от значение за случая, а възможностите на лицата, които дължат издръжка се определят от техните доходи, имотното им състояние и квалификация, които са винаги обективни и конкретни. Двамата родители дължат издръжка на своите ненавършили пълнолетие деца съобразно с възможностите на всеки от тях поотделно, като се вземат предвид и грижите на родителя, при когото се отглежда детето.	
	 	
	 С обжалваното решение въззивният съд е приел за установено, че детето Л. П. К. е дъщеря на страните по делото, [дата на раждане] от фактическото им съжителство.Родителите са разделени, жената не работи и живее заедно с детето в дома на нейните родители.Бащата П. К. работи в ОУ ПБЗН –Бургас, като за периода м. 09.12г.- м. 08.13г. брутното му трудово възнаграждение възлиза на 838.20 лв средно месечно.При тези данни съдът е приел, че с оглед икономическото положение в страната за издръжката на дете на 2 години към момента са необходими около 300 лв ежемесечно, които следва да се поделят по равно между родителите, като е съобразил факта, че непосредствените грижи се поемат от майката, а бащата има доход над минималния за страната.Ето защо е счел за правилно определена от първоинстанционния съд сумата 150 лв месечна издръжка за в бъдеще време и 100 лв за минало време за периода от 4.09.12г. до 12.08.13г.	
	 	
	 В касационната жалба се правят оплаквания за неправилност на решението като незаконосъобразно и необосновано, постановено в противоречие с трайната практика на ВКС.Поддържа се, че неправилно въззивният съд е счел, че общата сума на издръжка в размер на 300 лв е адекватна за дете на около две години с оглед икономическото положение в страната.	
	 	
	 Ответницата на касационната жалба Х. И. К. моли да бъде оставено в сила обжалваното решение.	
	 	
	 Върховният касационен съд, състав на Четвърто гражданско отделение, като разгледа жалбата и провери правилността на обжалваното решение на основание чл. 291 ал. 1 ГПК,намира следното:	
	 	
	 Решението е постановено при неправилно прилагане на материалния закон към установените по делото факти и в противоречие със задължителната съдебна практика, установена с ППВС № 5/16.11.1970г., довело до неговата незаконосъобразност и необоснованост.	
	 	
	 Настоящият съдебен състав намира, че определената от въззивния съд базова издръжка от 300 лв месечно не е съобразена с ниската възраст на детето и икономическата обстановка в страната.Сумата от 150 лв базова издръжка месечно би покрила нуждите на детето, понастоящем на две навършени години, която следва да се разпредели между двамата родители – за бащата 100 лв месечно, при негов средномесечен доход от трудово възнаграждение 838.20 лв и липса на алиментни задължения към други лица, а разликата от 50 лв ведно с грижите по отглеждане и възпитание на детето следва да се поеме от майката, която е в неплатен отпуск за отглеждане на малко дете. При промяна на обстоятелствата с нарастване на нуждите на детето присъдената издръжка може да бъде изменена.	
	 	
	 На основание чл. 149 СК бащата дължи издръжка за минало време за една година преди предявяване на иска.С оглед нуждите на детето през този период с оглед ниската му възраст настоящият състав приема, че следва да определи издръжка в размер на 80 лв.	
	 	
	 При тези съображения обжалваното решение следва да се отмени в частта, с която искът за издръжка е уважен за разликата над 100 лв до 150 лв месечна издръжка, дължима от предявяването на исковата молба – 13.08.13г., в частта, с която искът за издръжка за минало време е уважен за разликата над 80 лв до 100 лв за периода от 4.09.12г.-12.08.13г.,както и в частта, с която ответникът е осъден да заплати държавната такса над 182.40 лв.При условията на чл. 293 ал. 2 ГПК следва да бъде постановено решение, с което да се отхвърли иска за сумата 50 лв месечна издръжка/разликата над 100 лв до 150 лв/,считано от 13.08.13г.,както и за сумата 20 лв /разликата над 80 лв до 100 лв/издръжка за периода от 4.09.12г. до 12.08.13г.	
	 	
	 На основание чл. 78 ал. 1 ГПК, с оглед крайния изход на спора, в полза на ищцата следва да се присъдят разноски за трите инстанции, които другата страна следва да заплати съразмерно уважената част на иска в размер на 144 лв.	
	 	
	 Предвид на горното,ВЪРХОВНИЯТ КАСАЦИОНЕН СЪД,ІV г. о.	
		
	 ОПРЕДЕЛИ: 	
	 	
	 ОТМЕНЯ решение № ІІІ - 71 от 10.06.14г.,постановено по в. гр. дело № 892/14г. на Бургаски окръжен съд, с което е потвърдено решение № 130 от 20.01.14г.,поправено с решение № 615/19.03.14г.,постановени по гр. дело № 6831/13г. на Бургаския районен съд, В ЧАСТТА,с която искът за издръжка е уважен за разликата над 100 лв до 150 лв месечна издръжка и искът за издръжка за минало време е уважен за разликата над 80 лв до 100 лв за периода от 4.09.12г. до 12.08.13г. и в частта, с която П. С. К. е осъден да заплати държавна такса над 182.40 лв.	
	 	
	 ОТХВЪРЛЯ иска, предявен от Х. И. К. като майка и законен представител на малолетното дете Л. П. К. против П. С. К. за сумата от 50 лв месечна издръжка/разликата над 100 лв до 150 лв/,считано от 13.08.13г. до настъпване на законна причина за изменението или прекратяването й, както и за сумата 20 лв /разликата над 80 лв до 100 лв/издръжка за минало време за периода от 4.09.12г. до 12.08.13г.	
	 	
	 ОСЪЖДА П. С. К. да заплати на Х. И. К. като майка и законен представител на малолетното дете Л. П. К. съдебни разноски за трите инстанции в размер на сумата 144 лв съразмерно на уважената част от иска.	
	 	
	 ОСТАВЯ В СИЛА решението в останалата му част.	
	 	
	 Решението е окончателно.	
		
	 ПРЕДСЕДАТЕЛ: ЧЛЕНОВЕ:1. 2.	

